OBRAZLOŽENJE

Prijedloga Odluke o ukidanju statusa javnog dobra u općoj uporabi

ZAKONSKA OSNOVA:

Pravni osnov za donošenje Odluke predstavlja članak 103. Zakona o cestama ( Narodne novine 84/2011, 18/2013, 22/2013, 54/2013, 148/2013, 92/2014, 110/2019, 144/2021, 114/2022, 114/2022, 4/2023, 133/2023) kojim je propisano da kada je trajno prestala potreba korištenja nerazvrstane ceste *ili njezinog dijela* može joj se ukinuti status javnog dobra u općoj uporabi, a nekretnina kojoj prestaje taj status ostaje u vlasništvu jedinice lokalne samouprave.

Stavkom 2. istog članka propisano je kako Odluku o ukidanju statusa javnog dobra u općoj uporabi nerazvrstane ceste ili njezinog dijela donosi predstavničko tijelo jedinice lokalne samouprave, dok je stavkom 3. istog članka propisano kako se Odluka dostavlja nadležnom sudu radi provedbe brisanja statusa javnog dobra u općoj uporabi nerazvrstane ceste u zemljišnoj knjizi.

ANALIZA STANJA:

Trgovačko društvo Hrvatske ceste d.o.o. kao upravljač javnih cesta pokrenulo je postupak rekonstrukcije raskrižja državne ceste D8 i ulice Ljubljanska cesta, Kvarnerska cesta i Pavlovac (izgradnja kružnog raskrižja – rotora). Za predmetnu rekonstrukciju izgrađeni su Geodetski elaborati u skladu s pravomoćnom lokacijskom dozvolom odnosno građevinskom dozvolom. Navedenim elaboratima određeno je da se izgradnja kružnog raskrižja izvodi na nekretninama koje su u zemljišnim knjigama upisane kao javno dobro u općoj uporabi u vlasništvu Grada Opatije, a u naravi čini dio nerazvrstane ceste - ulice Pavlovac na području grada Opatije i to na k.č.br. 1729/2 površine 1032 m2 k.o. Volosko.

Interes Republike Hrvatske za predmetni zahvat u prostoru utvrđen je člankom 36. Zakona o cestama kojim je određeno kako je građenje, rekonstrukcija i održavanje javnih cesta u interesu Republike Hrvatske.

Budući je sukladno navedenim pravomoćnim aktima za rekonstrukciju raskrižja državne ceste D8 i ulice Ljubljanska cesta, Kvarnerska cesta i Pavlovac (izgradnja kružnog raskrižja – rotora) u obuhvat javne ceste ušla k.č.br. 1729/2 površine 1032 m2 k.o. Volosko to je jasno kako predmetna čestica više ne predstavlja nerazvrstanu cestu.

Naime, člankom 2. stavak 1. točka 6. Zakona o cestama određeno je kako su nerazvrstane ceste one koje se koriste za promet vozilima, koje svatko može slobodno koristiti na način i pod uvjetima određenim ovim Zakonom i drugim propisima, a koje nisu razvrstane kao javne ceste. Sukladno navedenom, a budući je iz pravomoćnih akata za gradnju predmetnog raskrižja razvidno kako predmetna čestica ulazi u obuhvat javne ceste to je jasno kako predmetna čestica više ne može imati status nerazvrstane ceste.

Sukladno zakonodavnim odredbama i dosadašnjoj praksi društva Hrvatske ceste d.o.o. s jedinicama lokalne samouprave prilikom rekonstrukcije javnih cesta potrebno je ukinuti status javnog dobra kojim upravlja jedinica lokalne samouprave da bi se mogao izvršiti prijenos vlasništva na Republiku Hrvatsku odnosno na upravljanje društva Hrvatske ceste d.o.o. Dakle, k.č.br. 1729/2 k.o. Volosko koja ulazi u obuhvat rekonstrukcije javne ceste će nakon provođenja ovog postupka te prijenosa vlasništva biti upisana kao javno dobro u općoj uporabi u vlasništvu Republike Hrvatske pod upravom Hrvatskih cesta d.o.o..

Nastavno na prethodno navedeno, a budući je nedvojbeno kako k.č.br. 1729/2 ulica Pavlovac površine 1032 m2 upisana u zk.ul.1030 k.o. Volosko više ne može biti dio nerazvrstane ceste -ulice Pavlovac već je sukladno projektnoj dokumentaciji dio javne ceste to se predlaže da se na predmetnoj čestici ukine status javnog dobra, te se ista upiše kao vlasništvo Grada Opatije.

Nakon upisa vlasništva Grada Opatije na predmetnoj nekretnini uredit će imovinskopravni odnosi prijenosa ovlaštenja za upravljanje javnim dobrom na društvo Hrvatske ceste d.o.o.

FINANCIJSKI UČINAK:

Provedba ove Odluke nema financijski učinak po Proračun.

SAVJETOVANJE SA ZAINTERESIRANOM JAVNOŠĆU:

O prijedlogu ove Odluke provodit će se javno savjetovanje s zainteresiranom javnošću u trajanju od 30 dana.

GRADONAČELNIK

Fernando Kirigin mag.oec, v.r.

Na temelju članka 29. Statuta Grada Opatije („Službene novine Primorsko goranske županije“ broj 49/23 ) i članka 103. Zakona o cestama ( Narodne novine 84/2011, 18/2013, 22/2013, 54/2013, 148/2013, 92/2014, 110/2019, 144/2021, 114/2022, 114/2022, 4/2023, 133/2023) Gradsko vijeće Grada Opatije je dana\_\_\_\_\_\_\_2025. godine, donijelo sljedeću

ODLUKU

o ukidanju statusa javnog dobra u općoj uporabi

Članak 1.

1) Na nekretnini oznake k.č.br. 1729/2 PAVLOVAC ULICA upisana u zk. ul. 1030 k.o. Volosko kao javno dobro u općoj uporabi u vlasništvu Grad Opatija, ukupne površine 1032 m2, ukida se status javnog dobra.

2) Nekretnina iz stavka 1. ovog članka, po prestanku statusa javnog dobra, ostaje u vlasništvu Grada Opatije.

Članak 2.

Nalaže se zemljišnoknjižnom odjelu Općinskog suda u Rijeci, Stalne službe u Opatiji, da na nekretnini iz članka 1. ove Odluke (k.č.br. 1729/2 PAVLOVAC ULICA površine 1032 m2 upisana u zk.ul.1030 k.o. Volosko) izvrši uknjižbu brisanja statusa javnog dobra u općoj uporabi i izvrši uknjižbu prava vlasništva na ime i u korist Grada Opatije u cijelosti.

Članak 3.

Ova Odluka stupa na snagu osmog dana od dana objave u „Službenim novinama Grada Opatije“.

GRADSKO VIJEĆE GRADA OPATIJE

Predsjednik

Gradskog vijeća